Keywords

Summary



Keywords

1. Prasība atcelt tiesību aktu – Fiziskas vai juridiskas personas – Tiesību akti, kas šīs personas skar tieši un individuāli – Regula par ģeogrāfiskās izcelsmes norāžu un cilmes vietas nosaukumu reģistrāciju – Prasības, ko iesnieguši uzņēmumi, kuri sieru “Feta” ražo dalībvalstī, kas nav šī siera izcelsmes valsts – Nepieņemamība

(EKL 230. panta ceturtā daļa; Padomes Regula Nr. 2081/92; Komisijas Regula Nr. 1829/2002)

2. Prasība atcelt tiesību aktu – Fiziskas vai juridiskas personas – Tiesību akti, kas šīs personas skar tieši un individuāli – Nosacījuma par nepieciešamību būt skartiem individuāli interpretācija “contra legem” – Nepieļaujamība

(EKL 230. panta ceturtā daļa)

Summary

1. Regula Nr. 1829/2002, ar ko groza pielikumu Regulai Nr. 1107/96 par ģeogrāfiskās izcelsmes norāžu un cilmes vietu nosaukumu reģistrāciju saskaņā ar procedūru, kas izklāstīta Padomes Regulas Nr. 2081/92 17. pantā, ciktāl tā attiecas uz nosaukuma “Feta” kā aizsargāta nosaukuma reģistrāciju, ir uzskatāma par vispārpiemērojamu pasākumu EKL 249. panta otrās daļas nozīmē, ņemot vērā to, ka, visiem uzņēmumiem, kuru produkti atbilst konkrētām ģeogrāfiskām un kvalitātes prasībām, atzīstot tiesības tos pārdot ar iepriekš minēto nosaukumu un atsakot šādas tiesības visiem tiem uzņēmumiem, kuru produkti neatbilst šiem nosacījumiem, kas ir vienādi visiem uzņēmumiem, tā attiecas uz skaidri noteiktām situācijām, un tās tiesiskās sekas skar nekonkretizētu personu kategorijas.

Tādējādi šī regula fizisku vai juridisku personu var skart individuāli tikai tad, ja tā šo personu ietekmē dažu tai piemītošu specifisku īpašību vai faktiskās situācijas dēļ, kura tai ir raksturīga salīdzinājumā ar visām pārējām personām, un tādēļ to skar individuāli līdzīgi kā lēmuma adresātu. Tas neattiecas uz dažiem uzņēmumiem, kas sieru “Feta” ražo ārpus Grieķijas, kas ir šī siera izcelsmes dalībvalsts.

Nepietiek vien ar to, ka šie uzņēmumi ir minēti kā vieni no galvenajiem “Feta” ražotājiem Eiropas Kopienā, kuru skaits ir ierobežots, ka tie ražo vairāk nekā 90 % no “Feta” siera, kas saražots dalībvalstī, kurā tie izveidoti, un ka tie savus produktus pārdod ar aizsargātu nosaukumu, lai tos izceltu no visu to pārējo tirgus dalībnieku vidus, uz kuriem attiecas Regula Nr. 1829/2002, jo tiesību akta vispārējā piemērojamība un tādējādi arī normatīvais raksturs netiek apšaubīts tikai tāpēc vien, ka pastāv iespēja daudzmaz precīzi noteikt to tiesību subjektu skaitu vai pat identitāti, uz kuriem tiesību akts attiecas konkrētā laikposmā.

Turklāt tas, ka aizsargāta nosaukuma reģistrācijai tika izmantota vienkāršotā procedūra, nav uzskatāms par šo uzņēmumu procesuālo tiesību pārkāpumu, jo Regula Nr. 2081/92 Kopienā neparedz īpašas procesuālas garantijas indivīdiem.

(sal. ar 54.–56., 58.–59., 67. punktu)

2. Ja EKL 230. panta ceturtajā daļā paredzētais nosacījums par indivuduālām interesēm patiešām ir interpretējams saskaņā ar efektīvas tiesiskās aizsardzības principu, ņemot vērā dažādus tādus apstākļus, kas prasītāju var skart individuāli, šādas interpretācijas rezultātā nevarētu izvairīties no attiecīgā, Līgumā tieši paredzētā, nosacījuma piemērošanas, nepārsniedzot kompetenci, kas Kopienu tiesām piešķirta šajā Līgumā. No iepriekš minētā izriet, ka tad, ja šo nosacījumu neizpilda, nevienai fiziskai vai juridiskai personai jebkurā gadījumā nav tiesību iesniegt prasību atcelt regulu.

(sal. ar 72. punktu)